大鹵平後移家到永樂縣居書懷十韻寄劉韋二前輩二公嘗於此縣寄居
作者：李商隱
朝代：唐

paragraphs: 驅馬遶河干，家山照露寒。
依然五柳在，況值百花殘。
昔去驚投筆，今來分挂冠。
不憂懸磬乏，乍喜覆盂安。
甑破寧迴顧，舟沈豈暇看。
脫身離虎口，移疾就猪肝。
鬢入新年白，顏無舊日丹。
自悲秋穫少，谁懼夏畦難。
逸志忘鴻鵠，清香披蕙蘭。
還持一杯酒，坐想二公懽。